Source: https://hlavnespravy.sk/sudy-v-kauze-tunelovania-nebankoviek-sa-caka-na-telemost-s-exriaditelom-tv-nova/1978
Timestamp: 2020-07-07 03:54:18+00:00

Document:
SÚDY: V kauze tunelovania nebankoviek sa čaká na telemost s exriaditeľom TV Nova - Hlavné správy
SÚDY: V kauze tunelovania nebankoviek sa čaká na telemost s exriaditeľom TV Nova
Bratislava 7. júna (TASR) – Špecializovaný trestný súd v Pezinku (ŠTS) zatiaľ nemohol vytýčiť konkrétny termín procesu v kauze tunelovania nebankových subjektov, kde je obžalovaný podnikateľ Jozef M., napriek vydaniu spoluobžalovaného v tejto kauze a právoplatne za iný trestný čin sprenevery odsúdeného Dávida B. z Česka na Slovensko.
V hlavnom pojednávaní je potrebná ešte dlhodobo plánovaná výpoveď prostredníctvom telemostu s exriaditeľom českej televízie TV Nova Vladimírom Železným. Podľa informácií TASR by sa tak malo udiať v štyroch rozličných termínoch – v mesiacoch august až november. Potom by proces mohol vstúpiť do svojej záverečnej fázy.
Dávida B. vydali 21. mája z Českej republiky na Slovensko, o jeho vydaní rozhodol Vyšší súd v Prahe v stredu 16. mája. Dávida B. na Slovensku právoplatne odsúdili na päťročný trest odňatia slobody a zároveň je obžalovaný v kauze tunelovania nebankových subjektov spoločne s veľkopodnikateľom Jozefom M. a ďalším obžalovaným.
Vydanie zabezpečovala česká národná ústredňa SIRENE spoločne s príslušnými slovenskými policajnými orgánmi. Podobné vydávajúce procesy podliehajú vysokému stupňu utajenia. Dávida B. následne umiestnili do jedného z 18 slovenských ústavov na výkon trestu odňatia slobody. Pražský Vyšší súd zamietol odvolanie právneho zástupcu Dávida B. voči aprílovému rozhodnutiu nižšieho Mestského súdu v Prahe vydať ho na Slovensko. Trestná vec bola postúpená Vyššiemu súdu v Prahe z Mestského súdu 10. mája. Pre TASR to 18. mája uviedol hovorca Vyššieho súdu v Prahe Jan Fořt. Informáciu o rozhodnutí vydať Dávida B. na Slovensko v ten istý deň TASR potvrdila aj hovorkyňa ŠTS v Pezinku Katarína Kudjáková. Nižší Mestský súd v Prahe na svojom verejnom zasadnutí 17. apríla rozhodol, že Dávid B. bude vydaný z Českej republiky na Slovensko.
Dávid B. a jeho právny zástupca s rozhodnutím vydať ho na Slovensko nesúhlasili a podali voči verdiktu sťažnosť. O nej rozhodoval Vyšší súd v Prahe. TASR o tom v druhej polovici apríla informovala hovorkyňa Mestského súdu v Prahe Martina Lhotáková.
Dávid B. sa doteraz po tom, čo ho na základe dvoch európskych zatýkacích rozkazov vydaných slovenskou stranou zadržali v polovici marca v Prahe, nachádzal v predbežnej väzbe. Od 17. apríla je na základe rozhodnutia pražského Mestského súdu vo vydávajúcej väzbe. Prokurátor navrhol súdu jeho vydanie 27. marca, Dávid B. nepožiadal vtedy, ako tak urobil v minulosti v roku 2003, v Česku o azyl.
Bez prítomnosti Dávida B. nemôže pred Špecializovaným trestným súdom v Pezinku pokračovať hlavné pojednávanie v kauze tunelovania nebankových subjektov BMG Invest a Horizont Slovakia. Figuruje tu ako obžalovaný a nie je predpoklad, že by dal súhlas svojmu advokátovi na proces v jeho neprítomnosti. Preto ani ŠTS doteraz nevytýčil termín procesu s trojicou obžalovaných – veľkopodnikateľom Jozefom M., Patrikom P. a spomínaným Dávidom B. Na pojednávaní súd potrebuje prostredníctvom telemosta vypočuť už len exriaditeľa TV Nova Vladimíra Železného.
Česká polícia zadržala v Prahe Slováka Dávida B., ktorý je obžalovaný v prípade tunelovania nebankových finančných spoločností BMG Invest a Horizont Slovakia. Informoval o tom 23. marca spravodajský portál novinky.cz. Pár dní pred zverejnením tejto informácie ho zatkli pri fingovanej cestnej kontrole v pražskom Smíchove príslušníci špeciálneho policajného Útvaru cieleného pátrania, ktorí sú známi aj ako "lovci lebiek". "K zadržaniu došlo 14. marca na ulici Radlická, kadiaľ hľadaný muž išiel v aute svojej sestry. Na zastavenie vozidla bola využitá hliadková služba pražskej polície, ktorá si od vodiča vyžiadala doklady. Predložil však bratove doklady a potom tvrdil, že sa pomýlil. Pri zadržaní sa nezmohol na odpor," uviedla vtedy pre noviny Právo hovorkyňa českého policajného prezídia Pavla Kopecká.
Dávid B. mal vo februári tohto roka nastúpiť na výkon päťročného trestu za spreneveru 5,6 milióna korún. Keďže tak neurobil, Špecializovaný trestný súd v Pezinku na neho vydal európsky i medzinárodný zatykač. Dávida B. už v ČR raz zatkli aj v minulosti. Zo Slovenska utiekol po obvinení v kauze BMG a Horizont, českí policajti ho chytili v Prahe v januári 2003. Vo vydávacej väzbe vtedy strávil 16 mesiacov po tom, ako neúspešne žiadal o azyl v Česku.

References: súd 
 súd 
 súd 
 súd 
 súd 
 súd 
 súd